钦定古今图书集成/明伦汇编/官常典/第201卷 > 裴炎
## 钦定古今图书集成/明伦汇编/官常典/第201卷 > 裴炎

按《唐书》本传：“炎字子隆，绛州闻喜人。宽厚寡言笑，有
奇节。补弘文生。休澣他生或出游，炎读书不废。有司
欲荐状，以业未就，辞不举。服勤十年，尤通《左氏春秋》。
举明经及第，补濮州司仓参军。历御史、起居舍人，寖
迁黄门侍郎。调露二年同中书门下三品，进拜侍中。
高宗幸东都，留皇太子京师，以炎调护。帝不豫，太子”
监国，诏炎与刘齐贤、郭正一于东宫平章政事。及大
渐，受遗辅太子，是为中宗，改中书令。旧宰相议事门
下省号政事堂，长孙无忌以司空，房元龄以仆射，魏
征以太子太师，皆知门下省事。至炎，以中书令执政
事笔，故徙政事堂于中书省。中宗欲以后父韦元贞
为侍中，及授乳媪子五品官，炎固执不从。帝怒曰：“我
意让国与元贞岂不可，何惜侍中邪！”炎惧，因与武后
谋废帝。后命炎洎刘袆之率羽林将军程务挺、张虔
勗勒兵入宫，宣太后令，扶帝下殿。帝曰：“我何罪？”后曰：
“以天下与元贞，安得无罪！”乃废帝为庐陵王，更立豫
王为皇帝。以定策功，封永清县男。后已持政，稍自肆。
于是武承嗣请立七庙，追王其先。炎谏曰：“太后，天下
母，以盛德临朝，宜存至公，不容追王祖考，示自私。且
独不见吕氏事乎？”后曰：“吕氏之王，权属生人。今追崇
先世，在亡迹异，安得同哉？”炎曰：“蔓草难图，渐不可长。”
后不悦而罢。承嗣又讽太后诛韩王元嘉、鲁王灵夔，
以绝宗室望，刘袆之、韦仁约畏默不敢言，炎独固争，
后愈衔怒。未几，赐爵河东县侯。豫王虽为帝，未尝省
天下事。炎谋乘太后出游龙门，以兵执之，还政天子。
会久雨，太后不出而止。徐敬业兵兴，后议讨之，炎曰：
“天子年长矣，不豫政，故竖子有辞。今若复子明辟，贼
不讨而解。”御史崔察曰：“炎受顾托，身总大权，闻乱不
讨，乃请太后归政，此必有异图。”后乃捕炎送诏狱，遣
御史大夫骞味道、御史鱼承晔参鞫之。凤阁侍郎胡
元范曰：“炎社稷臣，有功于国，悉心事上，天下所知，臣
明其不反。”纳言刘齐贤、左卫率蒋俨继辨之，后曰：“炎
反有端，顾卿未知耳。”元范、齐贤曰：“若炎反，臣辈亦反
矣。”后曰：“朕知炎反，卿辈不反。”遂斩于都亭驿。炎被劾，
或勉其逊辞，炎曰：“宰相下狱，理不可全。”卒不折节。籍
其家，无儋石之赢。初，炎见裴行俭破突厥有功，沮薄
之，乃斩降虏阿史那伏念等五十馀人，议者恨其娼
克，且使国家失信四夷以为阴祸有知云。睿宗立，赠
太尉、益州大都督，谥曰忠。元范，申州义阳人，介廉有
才，以炎故，流死巂州。